แพทริค ณัฐวรรธ์ ฟิงค์เลอร์

**แพทริค ณัฐวรรธ์ ฟิงค์เลอร์** (อังกฤษ: Patrick Nattawat Finkler; เกิด 20 ตุลาคม พ.ศ. 2546) หรือที่รู้จักในชื่อจีนว่า **หยิ่น ฮ่าวอวี่** () เป็นนักแสดงและนักร้องลูกครึ่งไทย-เยอรมัน เป็นที่รู้จักจากบทบาท "ธาม" ในซีรีส์ไทยเรื่อง เดอะกิฟต์ แกรดูเอชัน (2563) และจากซีรีส์ไต้หวันเรื่อง *[[:en:The_Resurrected_(TV_series)|ปลุกชีพคืนวิญญาณ]]* (2568) ซึ่งเป็นซีรีส์ออริจินัลของ Netflix นอกจากนี้เขาเป็นอดีตสมาชิกของวงบอยแบนด์สัญชาติจีน อินทูวัน ที่เปิดตัวจากรายการเซอร์ไววัล *[[พรอดิวซ์แคมป์ 2021]]* และได้เปิดตัวในฐานะศิลปินเดี่ยวด้วยซิงเกิลชื่อ "Sparkle" ในปี พ.ศ. 2566 

แพทริคเป็นที่รู้จักมากขึ้นจากการร่วมรายการเรียลลิตี้ยอดนิยมของจีน อาทิ *Wonderland* ซีซัน 2–3 (2565–2566), *[[:en:Heart_Signal_(Chinese_TV_series)|Heart Signal]]* ซีซัน 6 (2566) และ *[[:en:Chinese_Restaurant_(TV_series)|The Chinese Restaurant]]* ซีซัน 9 (2568)

## ประวัติและการศึกษา
แพทริค เกิดเมื่อวันที่ 20 ตุลาคม พ.ศ. 2546 ที่เมืองเซนต์เวนเดล รัฐซาร์ลันท์ ประเทศเยอรมนี เป็นบุตรชายของไรน์โฮลด์ แบนด์ฮาร์ด ฟิงค์เลอร์ ชาวเยอรมัน และรสริน ฟิงค์เลอร์ ชาวจังหวัดร้อยเอ็ด เขาศึกษาระดับอนุบาลและประถมศึกษาปีที่ 1–4 ที่ประเทศเยอรมนี 

ในเดือนกรกฎาคม 2557 แพทริคย้ายตามมารดากลับประเทศไทย และใช้เวลาสามเดือนในการสอบเทียบเพื่อเข้าศึกษาต่อในระดับประถมศึกษาปีที่ 4 จากนั้นในเดือนตุลาคมปีเดียวกัน เขาเข้าเรียนชั้นประถมศึกษาปีที่ 4 ภาคเรียนที่ 2 ที่โรงเรียนอนุบาลร้อยเอ็ด หลักสูตร English Program และสำเร็จการศึกษาระดับประถมศึกษา ต่อมาเขาสำเร็จการศึกษาระดับมัธยมศึกษาตอนต้นจากโรงเรียนร้อยเอ็ดวิทยาลัย หลักสูตร Gifted Program ระหว่างศึกษาเขาเข้าร่วมกิจกรรมต่าง ๆ ของโรงเรียน เป็นตัวแทนโรงเรียนในการแข่งขันหลายครั้ง เป็นรองประธานชมรม TO BE NUMBER ONE โดยชมรมได้รับรางวัลรองชนะเลิศอันดับสองของประเทศ ประเภทดีเด่น ในการนำเสนอผลงานรอบระดับประเทศ ณ เมืองทองธานี จังหวัดนนทบุรี เขายังเป็นคทากร วงโยธวาทิต และพิธีกรงานต่าง ๆ ของโรงเรียน 

ในปี 2563 แพทริคเข้าศึกษาระดับมัธยมศึกษาตอนปลายที่โรงเรียนเตรียมอุดมศึกษา แผนกการเรียนศิลป์–ภาษาเยอรมัน และหลักสูตร Gifted English ต่อมาเขาสอบเทียบและได้รับวุฒิ General Educational Development (GED) ซึ่งเทียบเท่าระดับมัธยมศึกษาตอนปลายของสหรัฐอเมริกา ก่อนจะเดินทางไปประเทศจีนเพื่อเข้าร่วมแข่งขันรายการ *[[พรอดิวซ์แคมป์ 2021|CHUANG 2021]]* และได้เดบิวต์เป็นสมาชิกวง INTO1

ระหว่างทำงานในประเทศจีน ในเดือนมีนาคม 2565 แพทริคได้สอบผ่านการสอบวัดระดับความสามารถภาษาจีนในทักษะด้านการพูด (HSKK) ระดับกลาง และในเดือนธันวาคม 2565 สอบผ่านการสอบวัดระดับความรู้ภาษาจีนระดับ 5 (HSK5) ถือได้ว่าเป็นการทดสอบทักษะภาษาจีนขั้นสูง  

ในเดือนเมษายน 2566 แพทริคสอบผ่านการคัดเลือกเข้าศึกษาระดับปริญญาตรีของสถาบันการศึกษาชั้นนำด้านการแสดงที่มีชื่อเสียงและได้รับการยอมรับอย่างมากในประเทศจีนสองแห่ง ได้แก่ สถาบันภาพยนตร์ปักกิ่ง (Beijing Film Academy) และสถาบันการละครกลาง (The Central Academy of Drama)  

ในเดือนกันยายน 2566 แพทริคได้เข้าศึกษาที่สถาบันภาพยนตร์ปักกิ่ง สาขาการแสดง เขาได้รับคัดเลือกให้เป็นตัวแทนนักศึกษาชั้นปีแรกของแผนกการแสดงกล่าวสุนทรพจน์ในพิธีเปิดการศึกษาโดยผ่านการคัดเลือกจากผู้สมัครมากกว่า 500 คน และยังได้รับเลือกเป็นพิธีกรสองภาษาในงานพิธีปิดและพิธีมอบรางวัลเทศกาลภาพยนตร์และวิดีโอนักศึกษานานาชาติครั้งที่ 22 ในเดือนพฤศจิกายน 2566

## อาชีพ
### 2559–2563 : ก่อนเปิดตัว และเริ่มต้นอาชีพนักแสดง
ในปี 2559 แพทริคได้รับเลือกให้เข้าร่วมเป็นหนึ่งในนักแสดงซีรีส์เรื่อง ภูแก้มนนท์ @101 ในบท เกม แต่ภายหลังได้ถอนตัวออกจากซีรีส์ เนื่องจากปัญหาเรื่องเวลา จากการเลื่อนถ่ายทำ และการออกเสียงภาษาไทย

แพทริคเข้าสู่วงการบันเทิงด้วยการร่วมประกวดโครงการ "Go On Girl & Guy Star Search by Clean & Clear คาแรคเตอร์ไหน หน้าใส ก็เป็นดาว" ปี 2562 จนได้รับคัดเลือกให้เป็นผู้ชนะการประกวดฝ่ายชาย และได้เซ็นสัญญาเป็นนักแสดงในสังกัด GMMTV รวมถึงร่วมรายการ *Beauty and The Babes Season 2* ในปี 2563 บทบาทการแสดงแรกของเขาเริ่มจากการแสดงบทนำในซีรีส์ เดอะกิฟต์ แกรดูเอชัน (*The Gifted: Graduation*) โดยในเรื่องรับบทเป็น ธาม เด็กกิฟต์รุ่น 16 ผู้ฉลาดและมีความมุ่งมั่น ในปีเดียวกันนั้น แพทริคได้ร่วมแสดงในซีรีส์เรื่อง เทวดาท่าจะรัก และ คนละทีเดียวกัน 

### 2564–2566 : เปิดตัวกับ INTO1 กิจกรรมเดี่ยว และภาพยนตร์เรื่องแรก
ในปี 2564 ขณะที่แพทริคอายุ 17 ปี ได้ใช้เวลาฝึกฝนและเรียนภาษาจีนเป็นเวลา 1 เดือน ก่อนที่จะเดินทางไปประเทศจีนเพื่อเข้าร่วมแข่งขันรายการเซอร์ไววัลของจีน *[[พรอดิวซ์แคมป์ 2021|CHUANG 2021]]* โดยใช้ชื่อจีนว่า 尹浩宇 หรือ Yin Haoyu ในรอบคัดเกรดรอบแรก แพทริคได้ทำการแสดงในเพลง "Me and My Broken Heart" ของ "Rixton" ร่วมกับเพื่อนร่วมสังกัด และได้รับโอกาสจากเมนเทอร์ให้แสดงความสามารถเพิ่มในรอบ Extra Round โดยแพทริคเลือกร้องเพลง "Way Up" ที่แต่งเอง และท่องกลอนจีน โดยได้รับคะแนนรวมอยู่ที่เกรด B ต่อมาในรอบแบทเทิล แพทริคได้รับเลือกจากเมนเทอร์ เติ้ง เชา ให้เป็นเด็กฝึกแนะนำ แพทริคเลือกคู่การแข่งขันจากคลาส A และแสดงการร้องในเพลง "Thinking ‘bout You" ที่แต่งเอง แต่เนื่องจากผลโหวตออกมาเสมอจึงต้องแข่งอีก 1 รอบ โดยแพทริคเลือกแสดงการเต้นในเพลง "Like This" ผลการแข่งขันคือแพทริคแพ้การแบทเทิลและตกไปอยู่ที่คลาส F ในการประเมินครั้งที่ 1 แพทริคเลือกแสดงเพลง "Radio" ของ เฮนรี หลิว กับเพื่อนร่วมทีมโดยจับฉลากคู่การแข่งขัน ผลการแข่งขันคือแพ้และทั้งทีมได้รับการประเมินเป็นเกรด C ในการประเมินเพลงธีมรายการชื่อเพลง "Chuang To-Gather, Go!" แพทริคได้รับเลือกจากเมนเทอร์ให้ได้ขึ้นไปอยู่เกรด A ในตำแหน่ง 11 คนแรก และเป็นครั้งแรกของแพทริคที่ได้เข้าไปอยู่ในตำแหน่งเปิดตัว ในการประเมินครั้งที่ 2 แพทริคเลือกแสดงการร้องในเพลง "You Better Not Think About Me" ของ ฮีบี้ เถียนฟู่เจิน กับเพื่อนร่วมทีม ในการประเมินครั้งที่ 3 แพทริคเลือกแสดงเพลง "Jade" กับเพื่อนร่วมทีมมีแขกรับเชิญคือ หลิว เซียหนิง ในรอบสุดท้าย แพทริคเลือกแสดงทีมในเพลง "We Are The Youth, We Are The Future" และการแสดงเดี่ยวเป็นการเต้นในเพลง "Bad and Boujee" แพทริคอยู่ในอันดับที่ 9 และเปิดตัวอย่างเป็นทางการในฐานะสมาชิกของวง INTO1 โดยเขาเป็นสมาชิกที่มีอายุน้อยที่สุด  ทำให้แพทริคเป็นที่รู้จักในวงกว้างทั้งในจีนและต่างประเทศ

ในช่วงที่เป็นสมาชิกวง INTO1 แพทริคได้มีผลงานนิตยสารและรายการวาไรตี้ทางโทรทัศน์และบนแพลตฟอร์มออนไลน์มากมาย ในเดือนพฤษภาคม 2565 เขาได้ถ่ายทำภาพยนตร์ครั้งแรกเรื่อง สูตรรัก ฉบับโรแมนซ์ (*Delicious Romance*) กำกับโดย Chen Zhengdao และ Xu Zhaoren รับบทเป็นนักเขียนการ์ตูนชื่อ หลัวเคเค ภาพยนตร์เรื่องนี้เข้าฉายในวันที่ 15 เมษายน 2566

ต่อมาในเดือนกันยายน 2565 เขาได้รับแต่งตั้งเป็น Friend of the House ของแบรนด์แฟชั่นฝรั่งเศส Balmain และเข้าร่วมกิจกรรมระดับนานาชาติ รวมถึงการชมแฟชั่นโชว์ Balmain Women's Fall-Winter 2023 ที่งาน Paris Fashion Week ณ กรุงปารีส เมื่อวันที่ 1 มีนาคม 2566 (สถานะดังกล่าวสิ้นสุดลงในปี 2568)

แพทริคสิ้นสุดกิจกรรมวง​ INTO1​ และการดูแลภายใต้สังกัด​ Wajijiwa Entertainment ในวันที่​ 24​ เมษายน 2566 และได้ปล่อยผลงานเพลงซิงเกิลแรกในฐานะศิลปินเดี่ยว ชื่อ "Sparkle" เมื่อวันที่ 29 มิถุนายน 2566 

### 2567–ปัจจุบัน : ศิลปินเดี่ยวภายใต้สังกัด EE-Media
ในปี 2567 แพทริคได้ก่อตั้งสตูดิโอส่วนตัวในประเทศจีนชื่อ Patrick尹浩宇工作室 เพื่อดูแลกิจกรรมในฐานะศิลปินเดี่ยว 

ต่อมาในปี 2568 เขาได้เข้าร่วมสังกัด EE-Media ซึ่งเป็นบริษัทบันเทิงชั้นนำของจีน และได้เปิดตัวมินิอัลบั้มแรกชื่อ *Mint* ซึ่งมีทั้งหมด 6 เพลง โดยปล่อยเพลงแรก "NEED YA" เมื่อวันที่ 25 เมษายน 2568 และเพลงสุดท้าย "Talking Bodies" เมื่อวันที่ 17 ตุลาคม 2568

แพทริคได้ร่วมแสดงในซีรีส์ไต้หวันเรื่อง ปลุกชีพคืนวิญญาณ (*The Resurrected*) ซึ่งเป็นซีรีส์ออริจินัลของ Netflix กำกับโดย Chen Zhengdao และ Xu Zhaoren รับบทเป็น "Eason" ซีรีส์เรื่องนี้ออกอากาศเมื่อวันที่ 9 ตุลาคม 2568 และนับเป็นผลงานซีรีส์ที่ใช้ภาษาจีนเรื่องแรกของเขา 

แพทริคยังคงดำเนินกิจกรรมในฐานะศิลปินเดี่ยว ทั้งในด้านดนตรี การแสดง และการเข้าร่วมรายการวาไรตี้ต่าง ๆ โดยมีฐานแฟนคลับทั้งในประเทศจีนและต่างประเทศที่เติบโตขึ้นอย่างต่อเนื่อง

## ชีวิตส่วนตัว
นอกจากความสามารถการแสดง ร้องเพลง เต้น แร็ป แต่งเพลง แพทริคยังมีความสามารถที่โดดเด่น เช่น เป็นพิธีกร และเล่นดนตรี อาทิ เปียโน คีย์บอร์ด และกีตาร์ 

แพทริคสามารถพูดได้ 4 ภาษา เขาสามารถพูดภาษาไทย เยอรมัน อังกฤษ จีนได้คล่อง นอกจากนี้เขายังเรียนรู้ที่จะพูดภาษาฝรั่งเศสอีกด้วย

## ผลงาน

### ภาพยนตร์

### ซีรีส์

### รายการวาไรตี้และอื่น ๆ

### เพลง

### เครดิตการผลิต

### คอนเสิร์ต แฟนมีตติ้ง และกิจกรรม

### นิตยสาร

### การรับรองสินค้า

### การแข่งขัน/รายการประกวดที่เข้าร่วม

## รางวัลและการเสนอชื่อ

## หมายเหตุ

## อ้างอิง

## แหล่งข้อมูลอื่น
* 
* 
* 
* 
* 
* 

หมวดหมู่:นักร้องชายชาวไทย
หมวดหมู่:ผู้เข้าแข่งขันพรอดิวซ์แคมป์ 2021
หมวดหมู่:ชาวไทยเชื้อสายเยอรมัน
หมวดหมู่:บุคคลจากโรงเรียนอนุบาลร้อยเอ็ด
หมวดหมู่:นักร้องเพลงภาษาจีนชาวไทย
หมวดหมู่:ชาวไทยในประเทศจีน